FI Euroopan unionin virallinen lehti C 85/17

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2008/C 85/11)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”MELTON MOWBRAY PORK PIE”

EY-nro: UK/PGI/005/0335/13.02.2004

SAN ( ) SMM ( X )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Department for the Environment, Food and Rural Affairs Osoite: Food Chain Marketing and Competitiveness Division Food Exports and Regional Food Branch Area 4C Nobel House 17 Smith Square London SW1P 3JR United Kingdom Puhelin: (44-207) 238 66 87 Faksi: (44-207) 238 57 28 Sähköposti: simon.johnson@defra.gsi.gov.uk

2. Ryhmittymä:

Nimi: The Melton Mowbray Pork Pie Association Osoite: P.O. Box 5540 Melton Mowbray Leicestershire LE13 1YU United Kingdom Puhelin: (44-166) 456 93 88 Faksi: — Sähköposti: mocallaghan@tiscali.co.uk Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.2: Lihavalmisteet (kuumennetut, suolatut, savustetut jne.)

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi: ”Melton Mowbray Pork Pie”

4.2 Kuvaus: ”Melton Mowbray Pork Pie” -piiraan taikinakuoren seinämät ovat kaarevat, mistä aiheutuu piiraan tyypillinen kaareva muoto. Taikinakuori on väriltään kullanruskea ja rakenteeltaan täyteläinen. Sianlihatäyte on valmistettu suolaamattomasta sianlihasta, minkä vuoksi se on väriltään harmaata eli samanväristä kuin porsaanpaisti. Rakenteeltaan täyte on mehevää ja isorakeista. Koko tuotteen lihapitoisuuden on oltava vähintään 30 %. Täytteen ja taikinakuoren välissä on hyytelökerros.

Piiraan taikinakuori maistuu täyteläisen kypsältä. Täyte on maultaan lihaisa ja maustettu erityisesti pippurilla.

Piiraat eivät saa sisältää keinotekoisia väriaineita, aromiaineita tai säilöntäaineita. Niitä on myytävänä eri kokoisina ja painoisina useissa erityyppisissä myyntipisteissä, kuten perinteisissä lihakaupoissa, valintamyymälöissä, herkkumyymälöissä ja ravitsemisliikkeissä.

4.3 Maantieteellinen alue: Melton Mowbrayn kaupunki ja sitä ympäröivä alue, jonka rajat ovat seuraavat:

pohjoisessa valtatie A52 M1-moottoritien ja A1-valtatien välillä, mukaan lukien Nottinghamin kaupunki,

idässä valtatie A1 A52- ja A605-valtateiden välillä, mukaan lukien Granthamin ja Stamfordin kaupungit,

lännessä M1-moottoritie A52- ja A45-valtateiden välillä,

etelässä valtatiet A45 ja A605 M1-moottoritien ja A1-valtatien välillä, mukaan lukien Northamptonin kaupunki.

Paikallishistorioitsijan suorittama laaja tutkimustyö on osoittanut, että 1800-luvun alku- ja keskivaiheilla, jolloin piiraita ryhdyttiin ensimmäistä kertaa tuottamaan kaupallisesti, maantieteelliset ja taloudelliset esteet rajoittivat ”Melton Mowbray Pork Pie” -piiraiden tuotannon Melton Mowbrayn kaupunkiin ja sitä ympäröivälle alueelle.

Edellä kuvattu maantieteellinen alue on laajempi kuin alkuperäinen tuotantoalue. Tässä huomioidaan se, että ajan myötä mainittujen esteiden merkitys väheni, ja todetaan, että ”Melton Mowbray Pork Pie” -piiraita on valmistettu sadan vuoden ajan jäljempänä kuvatulla tuotantomenetelmällä Melton Mowbrayta ympäröivällä laajemmalla alueella.

4.4 Alkuperätodisteet: Tuottajien arkistojen ja käytössä olevien jäljitettävyysjärjestelmien avulla voidaan osoittaa, että tuotetta valmistetaan määritetyllä alueella. Nimetyn valvontaelimen vuosittain kunkin tuottajan luona suorittamat tarkastukset takaavat, että tuottajat noudattavat eritelmää.

Jokainen jäsen saa valvontaelimeltä oman varmennusnumeronsa, jota voidaan käyttää pakkaus- ja muussa myymälämateriaalissa ”Melton Mowbray Pork Pie” -piiraita myytäessä. Tämän yksilöllisen numerosarjan avulla voidaan jäljittää jokaisen myydyn piiraan tuottaja. Eräät pientuottajat myyvät tuotteitaan vain omissa myyntipisteissään, kun suuremmat jäsenet myyvät tuotteitaan suurten vähittäismyyjien kautta.

Tuottajat saavat Yhdistyneen kuningaskunnan elintarvikestandardivirastolta Food Standards Agencyltä terveysmerkinnän, joka yhdessä päiväysmerkinnän kanssa tekee mahdolliseksi tuotteen täydellisen jäljitettävyyden myyntipisteestä tuotantoerään ja aina kunkin valmistuksessa käytetyn ainesosan hyväksyttyyn toimittajaan saakka.

Melton Mowbray Pork Pie Association valvoo jokaiselle jäsenelleen myöntämänsä vahvistusleiman käyttöä. Myös leimaa käytetään kaikessa pakkaus- ja myymälämateriaalissa.

4.5 Tuotantomenetelmä: Ainoastaan seuraavia raaka-aineita voidaan käyttää ”Melton Mowbray Pork Pie” -piiraiden valmistuksessa:

Piiraat valmistetaan seuraavalla menetelmällä:

Taikinan ainekset sekoitetaan ja taikinasta muotoillaan pohjia ja kansia, minkä jälkeen sen annetaan levätä ennen piiraiksi valmistamista.

Täytettä varten sianliha pilkotaan kuutioiksi tai jauhetaan ja sekoitetaan täytteen ainesten kanssa.

Taikina-aihiot painellaan rengasmuottien sisälle tai nostatetaan sylinterinmuotoisen pulikan tai vastaavan tuen ympärillä.

Piiraan täyte jaetaan osiin ja asetetaan piiraan pohjan päälle, ja valmiiksi muotoon leikattu tai ohuiksi pyörylöiksi siivutettu taikinakansi asetetaan piiraan päälle ja rypytetään tiiviisti kiinni. Toisinaan piiraat muotoillaan käsin, toisinaan ne viimeistellään käsin tehdyllä koristerypytyksellä.

Tämän jälkeen piiraat irrotetaan muoteista ja asetetaan pellille ilman tukea. Toisinaan piiraat pakastetaan tässä vaiheessa ja säilytetään myöhemmin tapahtuvaa paistamista varten, tai myydään pakastettuina kotona paistettaviksi.

Piiraita paistetaan, kunnes taikinakuori saa kullanruskean värin, minkä jälkeen niiden annetaan jäähtyä ja hyytelö lisätään.

Tämän jälkeen piiraat jäähdytetään alle 8-asteisiksi.

Piiraat voidaan pakata ja varustaa päiväysmerkinnällä vähittäismyyntiä varten tai jättää pakkaamatta. Piiraat voidaan varastoida kylmäkaappiin myyntiä odottamaan. Toisinaan piiraat myydään kuumina korkeintaan neljän tunnin kuluessa hyytelökäsittelystä.

Piiraita myydään monenlaisissa vähittäismyyntipisteissä suurista valintamyymälöistä aina tuottajien omiin puoteihin.

4.6 Yhteys maantieteelliseen alkuperään: Julkista maata ryhdyttiin huomattavassa määrin aitaamaan Melton Mowbrayn kaupunkia ympäröivällä seudulla 1500-luvulta alkaen. Maanraivaustöiden seurauksena avoin peltomaa katosi maisemasta, ja itäisen Keski-Englannin viljelysmaalle hyvin tyypilliset pensasaidoilla rajatut pellot alkoivat kehittyä. Tämän seurauksena pääasiallinen maataloustoiminta vaihtui aukeiden peltojen lampaankasvatuksesta suljetuilla laitumilla tapahtuvaan nautakarjatalouteen. Ylijääneestä lehmänmaidosta valmistettiin juustoa, erityisesti Blue Stilton -homejuustoa. Juustontuotannon sivutuotteena syntyy heraa, joka leseiden kanssa sekoitettuna soveltuu erinomaisesti sikojen ruokintaan. Maidontuottajat rakensivat sikaloita ja kasvattivat kotieläimiä, jotka söivät juustontuotannon yhteydessä kertyneen ylimäärän.

Leicestershiressä pellot aidataan istuttamalla orapihlajaa peltoja rajaaville viljelemättömille kaistoille. Kun orapihlaja-aita on noin kahden metrin korkuinen, se leikataan ja tuetaan perinteisellä menetelmällä (hedge laying). Näin rajaojien reunoille muodostui läpipääsemätön aita, joka on ihanteellinen kettujen kulkuväylä. Tämä johti vuorostaan kettukannan kasvuun. Kettujen lukumäärän rajoittamisessa keinona oli kettujahti, jossa metsästäjät ohjasivat metsästyskoira-ajueita hevosen selästä käsin. Näin ketunmetsästyksestä tuli syys- ja talviaikaan kuuluva harrastus. Kausittainen ketunmetsästys alkoi keskittyä Melton Mowbrayn kaupungin ympärille 1700-luvun puolivälin jälkeen. Syys- ja talvikuukausien aikana teurastettiin sikoja ja valmistettiin sianlihapiiraita. Metsästyspalvelijat, jotka siirsivät hevosia kylästä toiseen varakkaiden ketunmetsästäjien puolesta, kuljettivat piiraita taskuissaan ja söivät niitä välipaloina. Myös uutterasti ratsastavat ketunmetsästäjät kuulivat näistä yksinkertaisista, mutta maukkaista maalaispiiraista, ja ryhtyivät kuljettamaan niitä pusseissaan ja taskuissaan ajon aikana nautittaviksi.

Varakkaat kausimetsästäjät ihastuivat aamiaisella tarjottuihin erinomaisiin piiraisiin niin, että tahtoivat niitä tarjottavan myös Lontoon kerhoissaan. Vuonna 1831 Edward Adcock ryhtyi tuomaan piiraita Melton Mowbraysta Lontooseen päivittäisten Leedsistä Lontooseen kulkeneiden postivaunujen kyydissä. Näin alkoi Melton Mowbray -piiraiden kaupallinen valmistus ja myynninedistäminen.

Rautatien aikana teollisuus muuttui täysin. Päivittäisten hevosvetoisten postivaunujen sijasta piiraat kuljetettiin Lontooseen ja muihin suuriin kaupunkeihin tarkoitukseen varatuilla erikoisjunanvaunuilla. Leipomoita rakennettiin Melton Mowbrayn rautatieaseman lähelle, ja piiraita kuljetettiin Yhdistyneen kuningaskunnan toiselle laidalle ja palaavien rahtilaivojen jäähdytetyissä lastitiloissa aina Australiaan, Uuteen-Seelantiin ja Etelä-Amerikkaan saakka. Piiraiden maine levisi, ja 1870-luvulta aina vuosisadan vaihteeseen saakka teollisuudenala eli voimakasta kasvuvaihetta. Tuotteen kasvavan maineen vuoksi muutamat suurimmat valmistajat yrittivät suojata nimeä jäljitelmiltä, mutta yritys epäonnistui.

Ensimmäinen maailmansota tuhosi viennin ja teollisuudenalan hiipuminen alkoi. Kuluneiden kahdenkymmenen vuoden aikana teollisuus on kuitenkin elpynyt jälleen tähän monipuoliseen elintarvikkeeseen kohdistuneen kasvaneen kysynnän vuoksi. Alkuperäisellä alueella valmistettuja Melton Mowbray -piiraita myydään nykyään useissa suurissa valintamyymälöissä, ja niitä viedään jälleen myös ulkomaille.

Viime aikoina ”Melton Mowbray Pork Pie” -piiraat ovat herättäneet huomiota useilla tahoilla. Kansainvälinen matkaopas Lonely Planet mainitsee Melton Mowbrayn ja kuvailee sitä kaupungiksi, josta ovat peräisin maailman parhaat lihapiiraat. Tuotteen uudesta suosiosta saatiin näyttöä vuonna 1996, kun Gloucesterin herttuan vierailu valmistajan puotiin herätti kiinnostusta julkisuudessa, ja herttuan Melton Mowbray -piiraiden maistelu päätyi erään lehtijutun aiheeksi. Piiraat ovat olleet aiheena myös BBC:n suositussa parhaaseen katseluaikaan lähetettävässä Food and Drink -ohjelmassa.

”Melton Mowbray Pork Pie” -piiraat erottuvat muista sianlihalla täytetyistä piiraista selvästi muotonsa, pakkaustapansa ja myyntipisteissä tapahtuvan markkinointinsa perusteella. Niiden hinta markkinoilla on 10–15 prosenttia korkeampi muihin sianlihalla täytettyihin piiraisiin verrattuna, koska erikoisen maineensa vuoksi ne koetaan erilaisina ja arvokkaampina. Melton Mowbray Pork Pie Association -säätiö perustettiin vuonna 1998. Säätiön tarkoituksena on kerätä kaikki kyseisen alueen tuottajat yhteen, turvata alkuperäisen ”Melton Mowbray Pork Pie” -piiraan olemassaolo ja lisätä tietoisuutta tuotteen alkuperästä.

4.7 Tarkastuslaitos:

Nimi: Product Authentication Inspectorate Limited Osoite: Rowland House 65 High Street Worthing W. Sussex BN11 1DN United Kingdom Puhelin: (44-190) 323 77 99 Faksi: (44-190) 320 44 45 Sähköposti: paul.wright@food-standards.com

4.8 Merkinnät: Jos tuotteen rekisteröinti onnistuu, SMM-merkkiä (suojattu maantieteellinen merkintä) tullaan käyttämään rekisteröidyn nimen läheisyydessä.

(1) EUVL L 93, 31.3.2006, s. 12.